Te n‑ka xee‑s nde ɨnka lado yundute kaʼnu,
nuu katuu ñuu ñayiu Gadara.
Na n‑kane Jesús barcu,
n‑nanitnaʼa‑ia xiʼin ɨɨn se ñuʼu tachi uʼu anu‑s.
Se yaʼa n‑kee‑s kava nuu xyɨnduxi ndɨyɨ,
chi ijan tuu‑s.
Ni cadena ña kuaʼa ka xa tetnɨɨ ñaʼa ni ɨɨn ñayiu.
Kueʼe vuelta n‑ka tetnɨɨ‑s‑sɨ yoʼo,
ko xaʼnde‑s yoʼo,
te kueʼe vuelta n‑ka tetnɨɨ‑s‑sɨ cadena,
ko xaʼnde‑s cadena.
Ni ɨɨn‑s ñayo ka ndaku nuu‑s.
Kɨu xiʼin kɨu,
nduu,
xakuaa,
n‑xikonuu‑s nua yuku.
N‑xo kana xiin‑s,
te xiʼin yuú n‑xo datnukueʼe‑s mee‑s.
Nde ijan n‑xini xika‑s Jesús,
te n‑kendava‑s juaʼan‑s nuu tuu‑ia,
te n‑xe juiin xiti‑s nuu‑ia.
Ndeʼe n‑kana xee‑s:
—Jesús,
Daʼya Yɨɨ Ianyuux taxnuni,
maxku ñaʼa kada ñaʼa‑n.
Na kada Ianyuux xa maxku kada uʼu ñaʼa‑n.
Duʼa n‑jaʼan tachi uʼu,
xaxeʼe xa n‑taʼu tniu Jesús xa kee‑i anu‑s.
N‑xijan tnuʼu‑ia‑i:
—¿Nax nani‑n?
N‑xiaʼan‑i:
—Nani‑da Ejército,
chi kueʼe‑da io.
Kueʼe n‑xijan taʼu tachi uʼu xa maxku tundaʼa‑ia‑i jɨʼɨn‑i.
Te yatni yuku ijan ka xaxi kueʼe xa kueʼe kuchi.
N‑ka xijan taʼu tachi uʼu:
—Tundaʼa ñaʼa‑n nuu yuku kuchi de,
xa na kɨu koio‑da anu‑tɨ.
N‑xejoon Jesús.
N‑ka kee tachi uʼu anu se ijan,
te n‑ka kɨu‑i anu kuchi.
N‑ka kendava‑tɨ.
N‑ka nuu‑tɨ nuu ndichi.
N‑ka keé‑tɨ nuu ndute kaʼnu.
Ijan n‑ka nduxi‑tɨ.
Vaa naxa uu mil kuchi n‑ka xiʼí nuu ndute.
Se xñunuu kuchi,
n‑ka kendava‑s juan nuʼu‑s ñuu‑s,
ranchu‑s,
xa juña tnuʼu‑s ntdaa xa n‑kuu,
te n‑ka kee kueʼe ñayiu ka xe koto‑i.
N‑ka xee‑i nuu tuu Jesús.
N‑ka xini‑i se n‑ñuʼu tachi uʼu anu‑s.
Nukoo‑s,
niʼno‑s daʼma‑s,
te vaʼa xani ini‑s.
Se n‑ñuʼu tachi uʼu anu‑s,
se nani Ejército,
mee‑s kuu‑s.
Te loko n‑ka yuʼu ñayiu jan.
Se n‑ka xini nax n‑kuu se n‑ñuʼu tachi uʼu anu‑s,
n‑ka najani‑s nuu ñayiu jan ntdaa xa n‑ka xini‑s.
Te dɨuni n‑ka najani‑s xa n‑ka yaʼa kuchi.
N‑kixeʼe ñayiu ijan xa kajan koio‑i nuu Jesús xa na kee‑ia ñuu‑i.
Na n‑ndeé Jesús barcu,
te n‑xijan se n‑ñuʼu tachi uʼu anu‑s xa jɨʼɨn‑s xiʼin‑ia.
Ko ña n‑xejoon‑ia.
N‑xiaʼan‑ia:
—Juan nuʼu veʼe‑n nuu xtuu ñayiu kutnaʼa xiʼin‑n.
Juña tnuʼu nax n‑kida Xtoʼo‑n xaxeʼe‑n.
Juña tnuʼu xa n‑kundau ini ñaʼa‑ia.
Juan nuʼu‑s,
te n‑xian tnuʼu‑s ntdaa xa n‑kida Jesús xaxeʼe‑s.
N‑daxandodo tnuʼu‑s nituʼu distrito Decápolis,
te n‑ka yuʼu ntdaa ñayiu ijan.